CELEX: 32019D0081
Language: lt
Date: 2019-01-17 00:00:00
Title: 2019 m. sausio 17 d. Komisijos įgyvendinimo sprendimas (ES) 2019/81, kuriuo iš dalies keičiamas Įgyvendinimo sprendimo (ES) 2016/2008 dėl gyvūnų sveikatos kontrolės priemonių, susijusių su žvyneline tam tikrose valstybėse narėse, I priedas (pranešta dokumentu Nr. C(2019) 102) (Tekstas svarbus EEE.)

21.1.2019   
               
               
                  LT
               
               
                  Europos Sąjungos oficialusis leidinys
               
               
                  L 18/43
               
            
         KOMISIJOS ĮGYVENDINIMO SPRENDIMAS (ES) 2019/81
         2019 m. sausio 17 d.
         kuriuo iš dalies keičiamas Įgyvendinimo sprendimo (ES) 2016/2008 dėl gyvūnų sveikatos kontrolės priemonių, susijusių su žvyneline tam tikrose valstybėse narėse, I priedas
         
            
               (pranešta dokumentu Nr. C(2019) 102)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (3), ypač į jos 14 straipsnio 2 dalį, 19 straipsnio 1 dalies a punktą, 3 dalies a punktą, 4 ir 6 dalis,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (4), ypač į jos 4 straipsnio 3 dalį,
         kadangi:
         
                     (1)
                  
                  
                     Direktyvoje 92/119/EEB nustatytos bendrosios kontrolės priemonės, kurios turi būti taikomos kilus tam tikrų gyvūnų ligų, įskaitant gumbelinę (žvynelinę), protrūkiui. Taikant tas kontrolės priemones, be kita ko, nustatomos apsaugos ir stebėjimo zonos apie užkrėstą ūkį, be to, gumbelinės protrūkio atveju kaip papildoma kontrolės priemonė numatyta neatidėliotina vakcinacija;
                  
               
                     (2)
                  
                  
                     Komisijos įgyvendinimo sprendime (ES) 2016/2008 (5) nustatytos gyvūnų sveikatos kontrolės priemonės, kurių turi būti imtasi kilus gumbelinės protrūkiams valstybėse narėse ar jų dalyse, kaip nurodyta to sprendimo I priede, įskaitant minimaliuosius vakcinacijos nuo gumbelinės programų, kurias valstybės narės teikia Komisijai patvirtinti, reikalavimus. Įgyvendinimo sprendime (ES) 2016/2008 apibrėžta, kad užkrėstos zonos – tai jo I priedo II dalyje nurodytos valstybių narių teritorijos dalys, kurios apima patvirtinto gumbelinės užkrato sritis ir visas pagal Direktyvą 92/119/EEB nustatytas apsaugos ir priežiūros zonas ir kuriose patvirtinus vakcinacijos programas gali būti atliekama vakcinacija nuo gumbelinės. Jame taip pat apibrėžta, kad neužkrėstos zonos, kuriose atliekama vakcinacija – tai to priedo I dalyje nurodytos valstybių narių teritorijų dalys, apimančios užkrėstoms zonoms nepriskiriamas sritis, kuriose patvirtinus vakcinacijos programas atliekama vakcinacija nuo gumbelinės;
                  
               
                     (3)
                  
                  
                     2015 m. rugpjūčio mėn. Graikijoje pirmą kartą patvirtintas gumbelinės atvejis; 2016 m. nustatyta gumbelinės atvejų Bulgarijoje ir papildomų atvejų Graikijoje, taip pat keliose kaimyninėse trečiosiose šalyse. 2017 m. gumbelinė Pietryčių Europoje buvo mažiau išplitusi, tačiau Albanijoje ši liga vėl pasireiškė dideliu mastu, o Graikijoje ir buvusiojoje Jugoslavijos Respublikoje Makedonijoje nustatyta keletas papildomų pavienių protrūkių;
                  
               
                     (4)
                  
                  
                     2018 m. gumbelinės epizootinė padėtis pagerėjo ir apie gumbelinės atvejus nepranešta nė vienoje valstybėje narėje ar kaimyninėje trečiojoje šalyje Pietryčių Europoje, išskyrus Turkiją;
                  
               
                     (5)
                  
                  
                     reaguodamos į gumbelinės protrūkius, ligos paveiktos valstybės narės, visų pirma Graikija ir Bulgarija, taip pat paveiktos kaimyninės trečiosios šalys įgyvendino gyvų galvijų ir nelaisvėje laikomų laukinių atrajotojų masinės vakcinacijos programas. 2016 m. ir 2017 m. Kroatija, kurioje iki to laiko gumbelinės nenustatyta, atsižvelgdama į epizootinę padėtį kaimyninėse valstybėse narėse ir trečiosiose šalyse, kaip prevencinę priemonę taip pat įgyvendino masinės vakcinacijos nuo gumbelinės programą. Vakcinacijos nuo gumbelinės programas Graikijoje, Bulgarijoje ir Kroatijoje patvirtino Komisija pagal Komisijos įgyvendinimo sprendimą (ES) 2016/2009 (6);
                  
               
                     (6)
                  
                  
                     po pirmojo žvynelinės atvejo žemyninėje Europos dalyje Europos maisto saugos tarnyba (toliau – EFSA) 2016 m. liepos 29 d. priėmė skubią rekomendaciją dėl gumbelinės (7) ir tris ataskaitas: 2017 m. kovo 27 d. patvirtintą ataskaitą „Gumbelinė. I. Duomenų rinkimas ir analizė“ (8), 2018 m. sausio 29 d. patvirtintą ataskaitą „Gumbelinė. II. Duomenų rinkimas ir analizė“ (9) ir 2018 m. rugsėjo 28 d. patvirtintą ataskaitą „Gumbelinė. Mokslinė ir techninė pagalba kontrolės ir priežiūros veiklos srityse“ (10). Visuose šiuose moksliniuose vertinimuose nurodoma, kad masinės vakcinacijos nuo gumbelinės kampanijos, jei jos vykdomos tinkamai, padeda ligą suvaldyti užkertant kelią naujiems protrūkiams;
                  
               
                     (7)
                  
                  
                     masinė vakcinacija nuo gumbelinės 2018 m. buvo tęsiama visose valstybėse narėse ir kaimyninėse gumbelinės paveiktose trečiosiose šalyse Pietryčių Europoje;
                  
               
                     (8)
                  
                  
                     nuo 2018 m. pradžios Kroatija, atsižvelgdama į palankią epizootinę padėtį toje valstybėje narėje ir kaimyninėse trečiosiose šalyse, sustabdė vakcinaciją nuo gumbelinės. Vietoje to Kroatija pradėjo įgyvendinti Komisijos patvirtintą gumbelinės stebėsenos programą. Tą programą sudaro klinikinė, virusologinė ir serologinė stebėsena, daugiausia dėmesio skiriant didelės rizikos sritims, esančioms arti valstybių narių ir kaimyninių trečiųjų šalių, kuriose pastaraisiais metais pranešta apie gumbelinės protrūkius;
                  
               
                     (9)
                  
                  
                     vadovaujantis Pasaulinės gyvūnų sveikatos organizacijos (OIE) Sausumos gyvūnų sveikatos kodekso 11.9.4 straipsniu, atliekant prevencinę vakcinaciją gumbeline neužkrėstoje šalyje ar srityje, kai reaguojama į grėsmę, tačiau nėra gumbelinės atvejų, liga neužkrėstos teritorijos statusas gali būti grąžintas praėjus aštuoniems mėnesiams po paskutinės vakcinacijos, jei buvo vykdoma virusologinė ir serologinė stebėsena pagal to kodekso 11.9.15 straipsnį;
                  
               
                     (10)
                  
                  
                     pagal 2018 m. spalio 13 d. Kroatijos Komisijai pateiktą ataskaitą klinikinės, virusologinės ir serologinės stebėsenos rezultatai rodo, kad nėra įrodymų, jog jos teritorija užkrėsta gumbeline. Taigi Kroatija atitinka visus OIE reikalavimus dėl gumbeline neužkrėstos teritorijos statuso, nes joje neužfiksuota gumbelinės atvejų ir nuo paskutinės vakcinacijos nuo gumbelinės praėjo daugiau kaip aštuoni mėnesiai. Todėl tikslinga toje valstybėje narėje panaikinti apribojimus, susijusius su vakcinacija nuo gumbelinės;
                  
               
                     (11)
                  
                  
                     dėl šios priežasties Kroatijai skirtas įrašas turėtų būti išbrauktas iš Įgyvendinimo sprendimo (ES) 2016/2008 I priede pateikto valstybių narių, kuriose yra neužkrėstos zonos, kuriose atliekama vakcinacija, sąrašo;
                  
               
                     (12)
                  
                  
                     todėl Įgyvendinimo sprendimo (ES) 2016/2008 I priedas turėtų būti atitinkamai iš dalies pakeistas;
                  
               
                     (13)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2016/2008 I priedas pakeičiamas šio sprendimo priedo tekstu.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. sausio 17 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  OL L 62, 1993 3 15, p. 69.
         
            (4)  OL L 18, 2003 1 23, p. 11.
         
            (5)  2016 m. lapkričio 15 d. Komisijos įgyvendinimo sprendimas (ES) 2016/2008 dėl gyvūnų sveikatos kontrolės priemonių, susijusių su žvyneline tam tikrose valstybėse narėse (OL L 310, 2016 11 17, p. 51).
         
            (6)  2016 m. lapkričio 15 d. Komisijos įgyvendinimo sprendimas (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos (OL L 310, 2016 11 17, p. 66).
         
            (7)  EFSA Journal 2016;14(8):4573.
         
            (8)  EFSA Journal 2017;15(4):4773. .
         
            (9)  EFSA Journal 2018;16(2):5176.
         
            (10)  EFSA Journal 2018;16(10):5452.
      
      
         
            PRIEDAS
            
               
                  
                     „I PRIEDAS
                     I DALIS
                     
                        Neužkrėstos zonos, kuriose atliekama vakcinacija
                     
                     1.   Bulgarija
                     
                     
                              
                                 A.
                              
                              
                                 Šios Bulgarijos sritys:
                                 
                                             —
                                          
                                          
                                             Burgaso sritis,
                                          
                                       
                                             —
                                          
                                          
                                             Varnos sritis,
                                          
                                       
                                             —
                                          
                                          
                                             Dobričiaus sritis,
                                          
                                       
                                             —
                                          
                                          
                                             Razgrado sritis,
                                          
                                       
                                             —
                                          
                                          
                                             Silistros sritis,
                                          
                                       
                                             —
                                          
                                          
                                             Rusės sritis,
                                          
                                       
                                             —
                                          
                                          
                                             Pleveno sritis.
                                          
                                       
                           
                              
                                 B.
                              
                              
                                 Šios Bulgarijos savivaldybės:
                                 
                                             —
                                          
                                          
                                             Tirgovištės srities Opakos, Popovo ir Antonovo savivaldybės,
                                          
                                       
                                             —
                                          
                                          
                                             Šumeno srities Šumeno, Kaspičano, Novi Pazaro, Nikola Kozlevo, Koalinovo, Veneco ir Hitrino savivaldybės,
                                          
                                       
                                             —
                                          
                                          
                                             Veliko Tirnovo srities Svištovo, Polski Trembešo ir Stražicos savivaldybės.
                                          
                                       
                           2.   Graikija
                     
                     Šie Graikijos regionai:
                     
                                 —
                              
                              
                                 Jonijos salų regionas, išskyrus Kerkyros paregionį,
                              
                           
                                 —
                              
                              
                                 Šiaurės Egėjo jūros salų regionas, išskyrus Lemno paregionį,
                              
                           
                                 —
                              
                              
                                 Šiaurės Egėjo jūros salų regionas,
                              
                           
                                 —
                              
                              
                                 Kretos regionas.
                              
                           II DALIS
                     
                        Užkrėstos zonos
                     
                     1.   Graikija
                     
                     
                              
                                 A.
                              
                              
                                 Šie Graikijos regionai:
                                 
                                             —
                                          
                                          
                                             Atikos regionas,
                                          
                                       
                                             —
                                          
                                          
                                             Centrinės Graikijos regionas,
                                          
                                       
                                             —
                                          
                                          
                                             Centrinės Makedonijos regionas,
                                          
                                       
                                             —
                                          
                                          
                                             Rytų Makedonijos ir Trakijos regionas,
                                          
                                       
                                             —
                                          
                                          
                                             Epyro regionas,
                                          
                                       
                                             —
                                          
                                          
                                             Peloponeso regionas,
                                          
                                       
                                             —
                                          
                                          
                                             Tesalijos regionas,
                                          
                                       
                                             —
                                          
                                          
                                             Vakarų Graikijos regionas,
                                          
                                       
                                             —
                                          
                                          
                                             Vakarų Makedonijos regionas.
                                          
                                       
                           
                              
                                 B.
                              
                              
                                 Šie Graikijos paregioniai:
                                 
                                             —
                                          
                                          
                                             Lemno paregionis.
                                          
                                       
                                             —
                                          
                                          
                                             Kerkyros paregionis.
                                          
                                       
                           2.   Bulgarija
                     
                     Visa Bulgarijos teritorija, išskyrus I dalyje nurodytas sritis.
                  
               “